maidir leis an seasamh atá le glacadh thar ceann an Aontais Eorpaigh sa Chomhairle Siúcra Idirnáisiúnta i leith aontachas Ríocht na hAraibe Sádaí leis an gComhaontú Idirnáisiúnta Siúcra, 1992

MEABHRÁN MÍNIÚCHÁIN

1.Ábhar an togra

Baineann an togra seo leis an gcinneadh lena leagtar síos an seasamh a ghlacfar thar ceann an Aontais sa Chomhairle Siúcra Idirnáisiúnta i dtaca leis an gcinneadh a bheartaítear a ghlacadh maidir le haontachas Ríocht na hAraibe Sádaí leis an gComhaontú Idirnáisiúnta Siúcra, 1992.

2.Comhthéacs an togra

2.1.An Comhaontú Idirnáisiúnta Siúcra, 1992

Is é is aidhm don Chomhaontú Idirnáisiúnta Siúcra, 1992 (‘an Comhaontú’) go mbeidh comhar idirnáisiúnta feabhsaithe ann maidir le cúrsaí siúcra ar fud an domhain agus saincheisteanna gaolmhara, go gcuirfear fóram ar fáil le haghaidh comhairliúcháin idir-rialtasacha maidir le siúcra agus bealaí chun feabhas a chur ar gheilleagar domhanda an tsiúcra, go n‑éascófar trádáil trí fhaisnéis ar mhargadh domhanda an tsiúcra agus milseoirí eile a bhailiú agus a sholáthar agus go spreagfar éileamh méadaithe ar shiúcra, go háirithe ar úsáidí neamhthraidisiúnta. Tháinig an Comhaontú i bhfeidhm an 1 Eanáir 1993.

Is páirtí é an tAontas Eorpach sa Chomhaontú.

2.2.An Eagraíocht Idirnáisiúnta Siúcra

Eagraíocht idir-rialtasach atá lonnaithe i Londain is ea an Eagraíocht Idirnáisiúnta Siúcra, eagraíocht a riarann an Comhaontú agus a dhéanann iarracht na cuspóirí a leagtar síos le hAirteagal 1 den Chomhaontú a chomhlíonadh.

Tá 87 gcomhalta san Eagraíocht Idirnáisiúnta Siúcra faoi láthair, lena n‑áirítear cuid mhór de na táirgeoirí agus na hallmhaireoirí siúcra is mó ar domhan. Lasmuigh den Aontas, is iad an Bhrasaíl, an India, an Téalainn agus an Astráil a cuid comhaltaí, agus eile. Is í an Ríocht Aontaithe, atá ina comhalta ón 1 Eanáir 2021, an tír dheireanach a chuaigh isteach san Eagraíocht Idirnáisiúnta Siúcra. Tá 2 000 vóta san iomlán ag na 87 gcomhalta den Eagraíocht Idirnáisiúnta Siúcra.

De bhun Airteagal 8 den Chomhaontú, déanann an Comhairle Siúcra Idirnáisiúnta na feidhmeanna ar fad is gá nó déanann sí socrú lena n‑aghaidh chun forálacha an Chomhaontaithe a chomhlíonadh.

Ag seisiúin na Comhairle Siúcra Idirnáisiúnta déanann an Coimisiún ionadaíocht thar ceann an Aontais, de bhua Airteagal 17 CAE. Is féidir leis na Ballstáit freastal ar sheisiúin na Comhairle Siúcra Idirnáisiúnta freisin.

2.3.An gníomh atá beartaithe ag an gComhairle Siúcra Idirnáisiúnta

Tar éis iarratas foirmiúil Ríocht na hAraibe Sádaí an 15 Nollaig 2021 chun aontú don Chomhaontú, meastar go nglacfaidh an Chomhairle Siúcra Idirnáisiúnta, le linn seisiún dá cuid amach anseo, nó faoi chuimsiú nós imeachta um chinntí a ghlacadh ag an gComhairle Siúcra Idirnáisiúnta trí chomhfhreagras a chomhmhalartú, cinneadh maidir le haontachas Ríocht na hAraibe Sádaí.

Is é is cuspóir don ghníomh atá beartaithe seasamh an Aontais a bhunú maidir leis na coinníollacha le haghaidh aontachas Ríocht na hAraibe Sádaí leis an gComhaontú de bhun Airteagal 41 den Chomhaontú.

De réir Airteagal 41 den Chomhaontú, is féidir le Rialtas na Stát uile iarratas a dhéanamh ar aontachas ar na coinníollacha sin, faoi mar is iomchuí de réir na Comhairle Siúcra Idirnáisiúnta. Faoi Airteagal 25(4) den Chomhaontú, i gcás aontachas Comhalta tar éis theacht i bhfeidhm an Chomhaontaithe seo, agus i gcás nach liostaítear an Comhalta aontach sin san Iarscríbhinn a ghabhann leis an gComhaontú, déanfaidh an Chomhairle Siúcra Idirnáisiúnta cinneadh maidir leis an líon vótaí a leithdháilfear ar an gComhalta sin. Tar éis don Chomhalta aontach glacadh leis an líon vótaí arna leithdháileadh ag an gComhairle Siúcra Idirnáisiúnta Siúcra, déanfar líon vótaí na gComhaltaí eile a ríomh arís ionas go mbeidh an líon iomlán vótaí fós ag 2 000. Is é 31 vóta an líon vótaí a leithdháilfí ar Ríocht na hAraibe Sádaí, bunaithe ar an dáileachán vótaí atá i bhfeidhm faoi láthair. A luaithe a bheidh Ríocht na hAraibe Sádaí ina comhalta den Chomhaontú, laghdófar na vótaí a leithdháiltear ar an Aontas Eorpach i gcomhréir le hAirteagal 25 den Chomhaontú Idirnáisiúnta Siúcra. Dá bhrí sin, laghdófaí ranníocaíocht airgeadais an Aontais Eorpaigh dá réir le haghaidh na mblianta airgeadais amach anseo ina mbeidh Ríocht na hAraibe Sádaí ina comhalta den Chomhaontú.

3.An seasamh atá le glacadh thar ceann an Aontais

Ba chomhalta gníomhach den Eagraíocht Idirnáisiúnta Siúcra é an tAontas riamh agus thacaigh sé le forleathnú na heagraíochta.

Cé nach táirgeoir siúcra í Ríocht na hAraibe Sádaí, is gníomhaí sách tábhachtach í ar an leibhéal domhanda mar gheall ar a hallmhairí tábhachtacha siúcra i gcaitheamh na mblianta agus mar chomhpháirtí trádála tábhachtach de chuid an Aontais i réimse na dtáirgí talmhaíochta agus bia, lena n‑áirítear siúcra.